РЕПУБЛИКА СРБИЈА

НАРОДНА СКУПШТИНА

Одбор за Косово и Метохију

15 Број: 06-2/267-21

29. јун 2021. године

Б е о г р а д

ЗАПИСНИК

ДЕВЕТЕ СЕДНИЦЕ ОДБОРА ЗА КОСОВО И МЕТОХИЈУ

Седница је одржана 22. јуна 2021. године у сали 2. Дома Народне скупштине са почетком у 11,00 часова.

Седницом је председавао мр Милован Дрецун председник Одбора за Косово и Метохију.

Седници су присуствовали: Данијела Вељовић, заменик председника и чланови Одбора: Миодраг Линта, Милица Обрадовић, Ненад Митровић, Данијела Вујичић, Милош Терзић, Тамара Пилиповић, Александар Мирковић, Рајко Капелан, Славиша Булатовић, Љубомир Марић, Србислав Филиповић и Ђорђе Косанић и заменици чланова Одбора: Предраг Милошевић, Светозар Андрић и Ђорђе Тодоровић.

Седници из оправданих разлога није присуствовао члан Одбора Звонимир Стевић и заменик Снежана Пауновић.

Из Канцеларије за координационе послове у преговарачком процесу са ПИС у Приштини седници је присуствовао Милоје Здравковић, директор Канцеларије.

Из Канцеларије за Косово и Метохију седници је присуствовао Игор Поповић, помоћник директора Канцеларије.

Седници је присуствовало 14 чланова и 3 заменика члана Одбора. На предлог председника, Одбор је једногласно усвојио следећи

Д н е в н и р е д:

1.Разматрање Извештаја о раду Канцеларије за Косово и Метохију за период од маја 2019. до јуна 2021. године, који је поднела Канцеларија за Косово и Метохију (03 Број 02-1119/21 од 18. јуна 2021. године);

2.Разматрање Извештаја о преговарачком процесу са Привременим институцијама самоуправе у Приштини од маја 2019. до 15. јуна 2021. године, који је поднела Канцеларија за Косово и Метохију и Канцеларија за координационе послове у преговарачком процесу са Привременим институцијама самоуправе у Приштини (03 Број 02-1120/21 од 18. јуна 2021. године);

3.Разно

Председник је обавестио присутне да ће се радити у складу са временом за расправу дефинисаним чланом 75. Пословника Народне скупштине.

По првој тачки дневног реда председавајући је дао реч Игору Поповићу, помоћнику директора Канцеларије за Косово и Метохију. Поповић је на почетку излагања истакао да је у извештајном периоду у оквиру Сектора за планирање и реализацију инфраструктурних пројеката изграђено и реконструисано 1.467 стамбених јединица у вредности од 2.278.509.386,28 динара. Од тога је изграђено и реконструисано 99 кућа, индивидуалних стамбених објеката, 566 стамбених јединица у оквиру 42 зграде и испоручена помоћ у грађевинском материјалу за 802 домаћинства. У периоду од октобра 2020. године финансирана је изградња и капитална реконструкција 145 стамбених јединица, изграђена је 31 кућа, испоручена је помоћ у грађевинском материјалу за 115 домаћинстава. У периоду од октобра 2020. године финансирана је изградња и у току су завршни радови на изградњи 15 стамбених зграда са 180 стамбених јединица у износу од 800.884.000 које ће бити завршене током 2021. године. Поповић је посебно поменуо повратничко насеље „Сунчана долина“ и истакао да је у извештајном периоду подржана изградња повратничког насеља на локацији Мали Звечан у Звечану средствима у износу од 1.997.554.290,85 динара и да ће бити обезбеђени услови за живот и рад до 1.500 лица, око 350 породица, кроз планирану изградњу објеката саобраћајне инфраструктуре, 135 стамбених објеката са укупно 355 стамбених јединица и пратећих јавних објеката - школе, црква, тржница, дом заједнице, спортски терени и обданишта. Он је истакао да је у 2019. години одобрено финансирање 46 стамбених објеката са 92 стамбене јединице, дечија установа и физичко-техничка заштита објеката. У 2020. години одобрено је финансирање 24 стамбена објекта са 92 стамбене јединице. У 2021. години одобрена су средства у укупном износу од 287.472.000 динара за изградњу седам стамбених објеката са 32 стамбене јединице и спољно уређење јавних површина. Нагласио је да су у току завршни радови на изградњи седам стамбених објеката са 32 стамбене јединице, радови на завршетку дечијег обданишта и изградња цркве Светог Стефана Дечанског чија се комплетна реализација очекује током 2021. године. У извештајном периоду завршен је регионални водовод Зубин Поток, Звечан и Косовска Митровица за чију је реализацију утрошено 1.564.099.925 динара. Такође, у завршној фази су радови на изградњи здравствено-рекреативног комплекса „Рајска бања“ у Бањској, општина Звечан. Уложена финансијска средства у извештајном периоду износе 161.877.885,20 динара. До краја извештајног периода завршени су комплетни грађевинско-занатски радови на отвореним базенима, велнес и спа центру са термалним и рекреативним базенима, изграђен је нови хотел са четири етаже који има 10 опремљених апартмана и четири собе. У оквиру Клиничко - болничког комплекса Косовска Митровица током пандемије вируса изграђена је и опремљена ПЦР лабораторија у периоду од октобра 2020. године за тестирање на присуство корона вируса у вредности од 11.974.987 динара, укупне површине 117 метара квадратних, а капацитет тестирања лабораторије је 2.000 узорака дневно. Истакао је да су саниране, адаптиране и реконструисане три основне школе у Лепосавићу - ОШ „Лепосавић“ из Лепосавића, ОШ „Вук Караџић“ из Сочанице и ОШ „Стана Бачанин“ из Лешка. Укупан износ свих реконструисаних школа износи 143 милиона динара. Изграђен је ученички дом за Пољопривредну школу у Лешку, општина Лепосавић и финансирана изградња уређења ученичког дома. Такође је финансирана реализација пројекта комплетне секундарне водоводне мреже на територији општина Зубин Поток и Звечан, а чији се завршетак очекује у току 2021. године. Истакао је да су реализована средства за рушење постојећих објеката, за рашчишћавање терена и за изградњу зграде Универзитета у Косовској Митровици за потребе смештаја Ректората, Природно-математичког факултета, Правног и Економског факултета, а финансирана је и изградња дечијег обданишта у Гораждевцу, техничке школе у Сувом Грлу и обданишта у Новом Бадовцу. Као најважнију планирану активност за 2021. годину истакао је изградњу КБЦ Приштина у Грачаници, чија предрачунска вредност износи 720 милиона динара. Везано за прошлогодишње јесење поплаве, истакао је да је у току реализација пројеката санације и превенције од поплава, санација стамбених и инфраструктурних објеката и превенција поплава кроз регулисање речних токова најчешће на подручју централног Косова. Као посебан приоритет има изградња Универзитета у Приштини са привременим седиштем у Косовској Митровици за потребе смештаја Ректората, ПМФ, Правног и Економског факултета. Такође, ради се на санацији, реконструкцији, доградњи, изградњи нових објеката здравственог центра у Косовској Митровици, укупне површине 20.000 метара квадратних са 559 расположивих болничких постеља. Предрачунска вредност пројекта износи 1.200.000.000 динара. У току је израда пројектно-техничке документације, рекао је Поповић. Из области Сектора за бригу и културно наслеђе и сарадњу са СПЦ, у извештајном периоду финансирано је преко 246 културних манифестација, прослава Божића, српске нове године, концерата, фолклорних смотри, обележавања верских празника, позоришних представа, филмских фестивала, ликовних колонија, додела награда „Григорије Божовић“ у Зубином Потоку, Светосавска академија и Светосавски бал у Зубином Потоку, Видовданске свечаности у Грачаници, Фестивал средњовековне музике „Медимус“ у Призрену и Великогоспојински дани у Лепосавићу. Истакао је да је у извештајном периоду Канцеларија финансирала 37 манастира и цркава СПЦ на КиМ. Обезбеђено је и несметано функционисање народних кухиња и откуп земљишта намењеног за СПЦ. Капиталне инвестиције уложене су у Дом културе Грачаница, везано за реконструкцију Споменика културе Лазара Вучковића и Јанићија Поповића у Дому културе Грачаница. Истакао је да је Министарство културе за пројекат обнове Цркве Богородице Љевишке издвојило 60 милиона динара. Када су у питању активности Сектора за подршку привреди и пољопривреди у руралном развоју Поповић је упознао присутне са обновом пројекта „Рајска бања“ у Звечану у укупној вредности од 820.951.819,20 динара. Такође, реализован је програм подршке привредном и економском развоју неалбанских заједница на територији КиМ за 2021. годину. У току је конкурс за развој привреде и предузетништва на подручју 22 општине на територији КиМ за чију реализацију је у овој години опредељено 322 милиона 530 хиљада динара који ће допринети смањењу незапослености и регистрована предузетничких делатности, као и путем оснивања приватних друштва. Програмима развоја пољопривреде до јуна 2021. године Канцеларија је подржала преко 1.600 пољопривредних домаћинстава средствима у износу од 501 милион 127 хиљада 311 динара и улагањем 23 милиона у развој економије Епархије Рашко - Призренске и Косовско - Метохијске. Када је у питању Сектор за повратак, социјална питања и људска права, истакао је да су обављене активности на унапређењу модернизације у процесу извођења наставе у основним и средњим школама на територији КиМ у укупном износу од 19 милиона динара. Обезбеђена су 42 нова радна места у просветним установама на територији КиМ, док је у изградњу школских и предшколских објеката уложено 490 милиона динара. Унапређена је и модернизована примарна здравствена заштита. Адаптиран је и реконструисан здравствени центар Косовска Митровица са циљем трансформације у клиничко-болнички центар Косовска Митровица, за чије је намене издвојено 38 милиона динара. Инсталирана је савремена медицинска опрема, укупне вредности 80 милиона динара за Здравствени центар Гњилане, Здравствени центар Косовска Митровица, Медицински факултет Универзитета у Приштини, Дом здравља Грачаница, Дом здравља Косово Поље и Завод за јавно здравље Косовска Митровица. Обезбеђена су радна места за 90 лекара и 234 медицинске сестре. Урађена је централизација здравственог система на Косову и Метохији путем формирања пет нових здравствених установа - КБЦ Приштина у који је примљено у радни однос још 40 сестара и 15 лекара, КБЦ Косовска Митровица где је примљено 120 сестара и 45 лекара, Здравствени центар Гњилане са седиштем у Пасјану где је примљено 35 медицинских сестара и 30 лекара, Дом здравља Штрбце, Дом здравље Гораждевац и апотекарске установе са седиштем у Косовској Митровици. Финансирана је помоћ породицама повратника, помоћ породима отетих и несталих лица. Финансирани су програми Црвеног крста и исплаћена новчана помоћ породицама са новорођеном децом за укупно 2.249 беба. Што се тиче Сектора за правну заштиту и подршку локалној самоуправи, Игор Поповић је истакао да је пружана правна помоћ припадницима српске и неалбанске националности против којих Привремене институција самоуправе у Приштини воде кривичне поступке за наводно почињена тешка кривична дела у циљу политичког прогона.

Пошто није било пријављених за дискусију по првој тачки дневног реда приступило се гласању На предлог председника, Одбор за Косово и Метохију је једногласно (15 „за“) прихватио Извештај о раду Канцеларије за Косово и Метохију за период од маја 2019. до јуна 2021. године, који је поднела Канцеларија за Косово и Метохију и одредио мр Милована Дрецуна за известиоца на седници Народне скупштине.

Председавајући је обавестио присутне да ће на основу чл. 59. и 229. Пословника Народне скупштине, поднети Извештај Народној скупштини.

По другој тачки дневног реда: „Разматрање Извештаја о преговарачком процесу са Привременим институцијама самоуправе у Приштини од маја 2019. до 15. јуна 2021. године, који је поднела Канцеларија за Косово и Метохију и Канцеларија за координационе послове у преговарачком процесу са Привременим институцијама самоуправе у Приштини“, председавајући је дао реч Милоју Здравковићу, директору Канцеларије. Милоје Здравковић је на почетку свог излагања истакао да се Дијалог Београда и Приштине и даље налази у хроничној фази због упорног одбијања Приштине да испуни преузете обавезе. Он је рекао да актуелна ситуација указује да Приштина настоји да испровоцира и оптужи Београд за прекид дијалога. Објаснио је да је прва влада Албина Куртија, која је формирана у октобру 2019. године у потпуности одбијала да сарађује и комуницира са Београдом, а друга влада формина у фебруару 2021. године пристала на један састанак на високом нивоу протекле недеље. И поред тога, објаснио је, Београд је успео да у времену између формирања две владе организује 11 састанака на високом и експертском нивоу и отвори значајне теме као што су нестала лица, интерно расељени и економска сарадња. Међутим, приликом тих састанака није постигнут, нити потписан ниједан званичан документ, јер није постојала сагласност око кључних питања. Када је реч о несталима, истакао је да је кључни проблем недоступност архиве тзв. терористичке ОВК. Приштина одбија да се суочи са сопственом прошлошћу и са проблемима који постоје унутар њиховог друштва, нагласио је Здравковић и додао да је покренуто питање имовине, финансијска потраживања, начин и план имплементације Заједнице српских општина, али да се по овим питањима није постигао ни минимум сагласности нити сарадње између две стране. Када је реч о будућности преговарачког процеса скренуо је пажњу на последња дешавања из маја и јуна ове године. Напоменуо је да су почетком јуна у званичну посету Београду допутовали амерички представник Метју Палмер и господин Мирослав Лајчак као представник Европске уније са циљем да искажу трансатлантско јединство у наставку дијалога. Поред бројних проблема у вођењу дијалога, Београд је успео да стабилизује ситуацију на терену, што и јесте основни циљ дијалога. Успешно су предупређене нежељене реакције специјалних јединица и косовске полиције на северу покрајине, када су у питању потенцијални упади и преузимање трафо станице Валач. Такође, омогућен је слободан проток људи, робе и капитала, што је на обострану корист људи на територији КиМ и централне и јужне Србије. Поред свих потешкоћа са којима се Београд суочава, дијалог представља нешто од чега се не може и не треба одустати, нагласио је Здравковић на крају свог излагања.

Пошто није било пријављених за дискусију по другој тачки дневног реда приступило се гласању. На предлог председника, Одбор за Косово и Метохију је једногласно (15 „за“) прихватио Извештај о преговарачком процесу са привременим институцијама самоуправе у Приштини од маја 2019. године до 15. јуна 2021. године, који је поднела Канцеларија за координационе послове у преговарачком процесу са привременим институцијама самоуправе у Приштини и одредио мр Милована Дрецуна за известиоца Одбора на седници Народне скупштине.

Председавајући је обавестио Одбор да ће на основу чл. 59. и 229. Пословника Народне скупштине, поднети Извештај Народној скупштини о прихватању Извештаја о преговарачком процесу са привременим институцијама самоуправе у Приштини.

Пошто није било пријављених за дискусију по тачки „Разно“, председник Одбора се захвалио свима на сарадњи и закључио Девету седницу Одбора за Косово и Метохију.

Седница је завршена у 11,40 часова.

Обрађен тонски снимак је саставни део записника.

СЕКРЕТАР ОДБОРА ПРЕДСЕДНИК OДБОРА

Весна Матић Вукашиновић мр Милован Дрецун